WASE 126
Cakitaki Jisu o Pita
MACIU 26:69-75 MARIKA 14:66-72 LUKE 22:54-62 JONI 18:15-18, 25-27
-
CAKITAKI JISU O PITA
Eratou rere na yapositolo ni sa vesu o Jisu ena were o Kecisemani, ratou mani dro. Ia e veisau na lomadrau o Pita “kei na dua tale na tisaipeli,” kena irairai ni yapositolo o Joni. (Joni 18:15; 19:35; 21:24) Erau na rawa ni raici Jisu ni kau ina vale i Anasa. E talai Jisu sara o Anasa vua na Bete Levu o Kaiafa, rau qai muri tiko yani o Pita kei Joni. De dua erau leqataka se cava na yacovi rau, erau kauai tale ga ena ka ena yaco vua na nodrau Turaga.
E kilai Joni na bete levu, mani curu rawa ina rara ni vale i Kaiafa, ia e toka voli ga e tuba o Pita. Ni lesu mai o Joni, rau lai veivosaki kei na yalewa dauveiqaravi e ivakatawa ni katuba, sa qai curu rawa e loma o Pita.
Era vakawaqa buka na tiko ena rara ni vale ni batabata na bogi. E lai dabe vata sara kei ira o Pita me vakatakata kina ni waraka toka “na ka e yaco” ena veilewai i Jisu. (Maciu 26:58) Sa qai raici Pita vinaka na ivakatawa ni katuba ena rarama ni buka. E taroga sara: “O iko tale ga na tisaipeli ni tamata qo, se cava?” (Joni 18:17) Eso tale era kilai Pita ra qai beitaki koya ni dau tiko kei Jisu.—Maciu 26:69, 71-73; Marika 14:70.
Dua na ka nona rarawa o Pita. Ni sega ni vinakata me kilai koya e dua, e suka tale kina me lai tu ena matamata. E cakitaka o Pita ni dau tiko kei Jisu, e bau kaya mada ga: “Au sega ni kilai koya, au sega tale ga ni kila na ka o tukuna tiko.” (Marika 14:67, 68) E “bubului qai bolea me totogitaki ke lasu.”—Maciu 26:74.
Sa vakayacori tiko na veilewai i Jisu ena dua na yasa ni vale i Kaiafa, ena tabavale e cake e veitaudonui kei na rara ni vale. E raica vinaka tu o Pita kei na so tale era wawa toka e ra na veiveisau ni ivakadinadina era lai soli itukutuku.
E kilai levu ena ivosavosa i Pita ni cavutu mai Kalili, qai laurai kina ni lasu ni tarogi ke kilai Jisu. E dua tale ga vei ira na tiko e kea e wekai Maliko, a taya na daligana o Pita. E kaya sara vei Pita: “Au raici iko sara ga mai na iteitei seu lasu?” Ni cakitaka tale qori o Pita ena ikatolu ni gauna, e tagi sara na toa me vaka ga e parofisaitaki.—Joni 13:38; 18:26, 27.
E duri tu ena gauna qori o Jisu ena varada donuya na rara ni vale. E vuki na Turaga qai rai yani vei Pita, sa na mosi mada ga vei Pita qori. E nanuma lesu sara ga na ka e tukuna o Jisu ena vica wale ga na aua sa oti ena tabavale e cake. Sa wacava nona rarawa ni kila na ka e sa cakava! E curu i tuba o Pita qai tabalaka na tagi.—Luke 22:61, 62.
E nuidei o Pita ni yalodina qai kaukaua tu vakayalo, e rawa gona vakacava ni cakitaki nona Turaga? E vakatanitaki na ka dina, qai lewai o Jisu me vaka e dua na daubasulawa. Gauna sara ga qori me veitokoni kina o Pita vua e dua e sega ni cala, ia e qai vakanadakui koya e tu vua na “vosa ni bula tawamudu.”—Joni 6:68.
Na ka vakaloloma e cakava qori o Pita e vakaraitaka ni rawa ni veilecayaki tale ga e dua e vakabauta qai yalodina ke sega ni vakarautaki koya ina veika tawanamaki se veitemaki. Meda vuli mada ga na tamata kece ni Kalou ena ka e cakava o Pita!
ssw_Latn fij_Latn fij_Latn unk fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn fij_Latn